Maapähkinä

**Maapähkinä** eli **satomaapähkinä** (*Arachis hypogaea*) on hernekasveihin (Fabaceae) kuuluva kasvi.

## Ulkonäkö ja koko
Maapähkinäkasvi kasvaa 30–50 senttimetriä korkeaksi. Kukat ovat muodoltaan hernekasveille tyypillisiä. Kukkimisen jälkeen varsi laskeutuu vähitellen maan tasalle, ja palot alkavat kehittyä maanpinnan alla. Yhdessä palossa on 1–3 siementä (”pähkinää”).

## Levinneisyys ja viljely
Maapähkinä on kotoisin Boliviasta, Etelä-Amerikasta.

Maapähkinää viljellään laajalti subtrooppisella ja lämpimänlauhkealla ilmastovyöhykkeellä. Suurimpia tuottajia ovat Intia, Kiina ja Yhdysvallat. Maapähkinät kylvetään keväällä. Kasvi kukkii 30 päivän kuluttua kylvämisestä, jonka jälkeen se jatkaa kukintaansa ja pölyttää itse itseään 90–120 päivän ajan. Kukat taipuvat vähitellen alas maata kohti, ja hedelmä alkaa kasvaa maan sisään. Syyskuussa maapähkinät ovat kypsiä kerättäväksi, ja koko kasvi vedetään irti maasta.

Vuonna 2001 maailmassa tuotettiin noin 35,1 miljoonaa tonnia maapähkinöitä. Suurimmat tuottajamaat ovat Kiina, Intia, Nigeria, Yhdysvallat, Myanmar ja Senegal.

## Käyttö
Maapähkinät voi syödä sellaisinaan tai käyttää ruuanvalmistuksessa. Maapähkinä on myös tärkeä öljykasvi, jonka siemenistä puristetaan maapähkinäöljyä. Yhdysvalloissa suuri osa sadoista käytetään maapähkinävoin valmistukseen.
## Ravintosisältö per 100 g

* Energiaa 2&nbsp;386&nbsp;kJ/570&nbsp;kcal
* Rasvaa 50&nbsp;g
** josta tyydyttynyttä 7,1&nbsp;g
** kertatyydyttymättömät rasvat 22&nbsp;g
** monityydyttymättömät rasvat 17&nbsp;g
* Hiilihydraattia 6,3&nbsp;g
** josta sokereita 4,0&nbsp;g
* Ravintokuitua 9,5&nbsp;g
* Proteiinia 26&nbsp;g
* Suolaa 0,06&nbsp;g

## Terveysvaikutukset
Maapähkinä on terveellistä, sillä se sisältää sydänystävällisiä, laadukkaita rasvoja, runsaasti proteiinia, vitamiineja ja mineraaleja.  Suositeltu päivittäinen annos 30 grammaa voi auttaa vähentämään sydän- ja verisuonitautien riskiä sekä tarjota muita terveyshyötyjä, kuten parantaa kolesterolitasoja ja edistää aivojen terveyttä. Pähkinöiden säännöllinen kulutus osana tasapainoista ruokavaliota voi myös auttaa painonhallinnassa ja tarjota pitkäkestoista energiaa.

Maapähkinä sisältää poikkeuksellisen paljon nikkeliä, jonka krooninen liikasaanti saattaa vaurioittaa munuaisia ja maksaa sekä häiritä immuunijärjestelmän toimintaa ja syntyvän lapsen kehitystä.

Noin puolesta yhteen prosenttia teollisuusmaiden asukkaista on allergisia maapähkinälle. Oireet ilmenevät yleensä iholla, mutta joskus myös hengityksessä ja suolistossa. Maapähkinä on yleisin kuolemaan johtaneen ruoka-aineanafylaksian syy. Maapähkinästä on tunnistettu 11 allergiaa aiheuttavaa proteiinia. Monet maapähkinälle allergiset saavat oireita myös muista pähkinöistä, kuten saksan-, cashew- ja pistaasipähkinöistä, vaikka ne kuuluvat kasvitieteellisesti eri heimoon.

## Kuvia

Kuva:Koeh-163.jpg|Kirjasta *[[Köhler's Medizinal-Pflanzen]]* 1887
Kuva:Peanut oil bottle.jpg|Maapähkinäöljypullo
Kuva:PeanutButter.jpg|Maapähkinävoita
Kuva:Cacahuates_Japoneses.jpg|
Kuva:Dragee_"Арахис_в_сахарной_глазури"_02.jpg|Sokerikuorrutteessa


## Lähteet

## Aiheesta muualla
*Fineli
*Kassu – Kasvien suomenkieliset nimet: Maapähkinä (''Arachis hypogaea'')
*Dr. Duke's Phytochemical and Ethnobotanical Databases: ''Arachis hypogaea''  
*Centre for Agriculture and Biosciences International (CABI): ''Arachis hypogaea'' (groundnut)